Iltalehti vieraili Oulun islamilaisessa rukoushuoneessa, jossa julkisuudessa olleiden tietojen mukaan tapahtui lapseen kohdistunut seksuaalirikos, josta tuli tuomio. Paikalla olleet miehet olivat vaitonaisia.

Muslimiyhteisö ei enää halunnut kommentoida asiaa julkisesti. Aleksanteri Pikkarainen

Oulun islamilaisessa rukoushuoneessa on torstai-iltapäivänä rauhallinen tunnelma. Kenkiä on hyllyssä eteisessä muutama pari.

Ulko-oven liepeillä kerrostalossa sijaitsevassa moskeijassa istuu nuori mies, joka kuuntelee korvalappuja ja lukee. Keskellä huonetta kokolattiamatolla rukoilee iäkkäämpi mies.

Pyynnöstä sujuvaa suomea puhuva nuori mies käy hakemassa paikalle vanhemman miehen.

Syy miksi täällä ollaan, on se, että Oulun islamilainen yhteisö on joutunut julkisuudessa erittäin ikävään valoon. Kaleva uutisoi keskiviikkona, että moskeijassa tapahtui viime vuonna alaikäiseen kohdistunut seksuaalirikos.

Oulun kaupungissa tapahtuneet seksuaalirikokset ovat olleet uutisissa koko loppu- ja alkuvuoden. Kyseinen tapaus oli ensimmäinen, josta Oulun käräjäoikeus antoi tuomion. 1975 syntynyt tadzikistanilainen Muso Asoev, joka Kalevan tietojen mukaan opetti koraania tytölle. Tyttö joutui rukoushuoneessa seksuaalisten tekojen uhriksi.

Luotti opettajaansa

Käräjäoikeus antoi miehelle kolmen vuoden ja kahdeksan kuukauden ehdottoman vankeusrangaistuksen lapsen seksuaalisesta hyväksikäytöstä ja törkeästä raiskauksesta.

Mies kosketteli alle kymmenvuotiasta tyttöä neljällä eri kerralla seksuaalisella tavalla eri puolilta vartaloa.

Viimeisellä kerralla hän raiskasi tämän sormellaan.

Oikeus piti koventavana rangaistusperusteena sitä, nuori tyttö tunsi erityistä luottamusta tekijää kohtaan.

Mies kiisti syytteet ja väitti, että lapsi ei puhunut totta ja että hänet oli velka-asian takia laitettu valehtelemaan.

Lapsen kertomaa tuki muun muassa käytöksen muutos tekoaikana.

Oikeuden mukaan miehen tehtävä oli ollut vastata lapsen uskonnollisesta kasvatuksesta.

Kamerat valvovat islamilaisen yhdyskunnan rukoushuonetta. Aleksanteri Pikkarainen

Moskeija vihan kohteena

Oulun moskeija on raiskausvyyhdin aikana ja jo sitä ennenkin joutunut useita kertoja erilaisten ilkivallantekojen kohteeksi.

Rakennukseen on muun muassa viime aikoina heitetty savukranaatti, ikkunoita on rikottu ja töhritty.

Uusimman uutisen tultua julki Oulun poliisi vahvisti Iltalehdelle, että se kohdistaa voimavaroja rukoushuoneen valvontaan. Ainakaan torstai-iltapäivänä mitään erikoista ei näkynyt ulkopuolella. Kameravalvontakyltit kertoivat yhteisön omasta valvonnasta pihalla.

”Emme enää kommentoi”

Iltalehti tavoitteli asiasta kertomaan islamilaisen yhdyskunnan imaamia Abdul Mannania. Mannan ei vastannut soittoihin eikä tekstiviestiin, eikä häntä moskeijastakaan löytynyt.

Mannan kertoi Kalevassa, että hän on ollut Asoevin tapauksessa todistajana. Lehden muista lähteistä poiketen hän ei usko rikoksen tapahtuneen rukoushuoneessa.

–Me emme ole nähneet mitään todisteita. Moskeija on pyhä paikka, näissä olosuhteissa sitä ei olisi ollut mahdollista tehdä täällä. Me uskomme, että hän ei ole tehnyt sitä täällä, Mannan sanoo Kalevassa.

Mannanin sijasta Iltalehden pyynnöstä paikalle tullut mies totesi, että Pohjois-Suomen islamilainen yhdyskunta ei enää halua antaa lausuntoja ikävistä tapahtumista.

–Olemme näin yhdessä hallituksessa päättäneet.